Đakovački ugovor
<s>Đakovački ugovor Bosne i Ugarske potpisali su kralj Dabiša i kralj Sigismund u julu 1393, u središtu bosanske biskupije u Đakovu.</s>

<s>Poslije smrti Tvrtka I, bosansko prijestolje preuzeo je njegov rođak Dabiša.</s><s>Iz početka pomagale su ga vojvode njegova strica.</s><s>Kad su u zimu 1391/2. god. provalili Turci  u Bosnu, Dabiša je uspeo da ih suzbije i razbije.</s><s>Tom prilikom istakao se naročito vojvoda Hrvoje.</s><s>Malo prije toga, u julu 1391., Hrvoje i njegov brat Vuk dobili su od kralja Ladislava naziv hrvatsko-dalmatinskih banova.</s><s>Tako je, od samog početka Dabišine vlade, skočio ugled i značaj porodice Hrvatinića u velikoj mjeri.</s><s>Ban Vuk je vršio u Dalmaciji i bansku vlast.</s>

<s>Posle uspjeha protiv Turaka ugarski kralj Sigismund je zatražio od Dabiše da obnovi dužne obaveze prema mađarskoj kruni, koje je Tvrtko bio prekinuo.</s><s>U strahu od Turaka s jedne i od Sigismunda s druge strane, Dabiša se riješio za sporazum s Mađarima.</s><s>Nije imao neposrednih naslednika da bi radio za njih, a nije imao ni dovoljno ličnog stava da od Sigismundovih zahtjeva spase bosansku krunu za nekog drugog člana dinastije.</s>

<s>Posredstvom svešteničkih krugova, kao mjesto za lične pregovore bilo je izabrano Đakovo, gde se nalazilo sedište bosanskog biskupa.</s><s>Rezultat pregovora bio je:</s>

<s>Dabiša je priznao kao vrhovnog kralja Bosne Sigismunda.</s><s>Dabiša je ostao na bosanskom prestolu dok je živ, ali da potom bosanska kruna pripada Sigismundu.</s><s>Dabiša se odrekao daljeg pomaganja kraljevih protivnika u Dalmaciji i Hrvatskoj.</s><s>Sigismund je tražio da pored Dabiše sporazum prime i glavne bosanske vojvode, a od tih vojvoda zahtevao je obavezu da neće pomagati svom kralju, ako bi se on odmetnuo od Mađara, a i oni sami da neće dizati svog oružja protiv mađarske krune.</s>

<s>Opozicija protiv Đakovačkog Ugovora bila je velika.</s><s>Svi su osjetili da se njim ruši Tvrtkova politika i sve što je on postigao.</s><s>Opoziciju je vodio, u glavnom, Ivaniš Horvat, koji se odmetnuo od kralja, i  Sigismund lično dolazi u Bosnu, da kazni odmetnike i raščisti stvari.</s><s>Zauzeo je tvrdi Dobor i dade ga razrušiti, a Horvate uhvatio i svirepo kaznio.</s><s>I ban Vuk Hrvatinić pokušao je da se s vojskom odupre Mađarima, ali je bio potučen.</s><s>Bosna je izgubila dijelove Hrvatske i Dalmacije.</s><s>Tako je tri godine poslije Tvrtkove smrti njegovo djelo bilo potpuno srušeno.</s><s>Sam Dabiša, dugo bolešljiv, nije ostao dugo na vlasti.</s><s>Umro je 7. septembra 1395. u Sutjesci.</s>

<s>Literatura 
 Vladimir Ćorović, Beograd, novembar 2001 - Istorija srpskog naroda
 Sima Ćirković, Beograd 1964 -Istorija srednjovjekovne bosanske države</s>

<s>Srednjovjekovna Bosna i Hercegovina</s>

